Document ID: 32007R1037

РЕГЛАМЕНТ (ЕО) № 1037/2007 НА КОМИСИЯТА
от 29 август 2007 година
за временно преустановяване на въвеждането в Общността на екземпляри от някои видове от дивата фауна и флора
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 338/97 на Съвета от 9 декември 1996 г. за защита на видове от дивата фауна и флора чрез регулиране на търговията с тях (1), и по-специално член 19, параграф 2 от него,
след консултации с Групата за научен преглед,
като има предвид, че:
(1)
В член 4, параграф 6 от Регламент (ЕО) № 338/97 се предвижда възможността Комисията да установи ограничения пред въвеждането на определени видове в Общността в съответствие с условията, посочени в букви от а) до г) от него. В допълнение, мерки за прилагането на подобни ограничения бяха постановени в Регламент (ЕО) № 865/2006 от 4 май 2006 г. за установяване на подробни правила за прилагане на Регламент (ЕО) № 338/97 на Съвета за защита на видовете от дивата фауна и флора чрез регулиране на търговията с тях (2).
(2)
Списък на видовете, чието въвеждане в Общността е временно преустановено, бе установен с Регламент (ЕО) № 349/2003 на Комисията от 25 февруари 2003 г. за временно преустановяване на въвеждането в Общността на екземпляри от някои видове от дивата фауна и флора (3).
(3)
Разширяването на Европейския съюз до 27 държави-членки от 1 януари 2007 г. изисква всички предходни временни ограничения спрямо видове с произход от новите държави-членки да бъдат заличени от този списък.
(4)
На основата на актуална информация Групата за научен преглед заключи, че природозащитният статус на някои видове, изброени в приложения А и Б към Регламент (ЕО) № 338/97, ще бъде сериозно застрашен, ако не бъде временно ограничено тяхното въвеждане в Общността от някои страни на произход. Следователно въвеждането на изброените по-долу видове следва временно да се преустанови: Capra falconeri от Узбекистан (ловни трофеи); Manis temminckii от Демократична република Конго; Hieraaetus ayresii, Polemaetus bellicosus, Sagittarius serpentarius, Poicephalus gulielmi, Glaucidium perlatum, Scotopelia bouvieri и Chamaeleo montium от Камерун; Torgos tracheliotus от Камерун и Судан; Coracopsis vasa от Мадагаскар; Otus leucotis от Гвинея; Geochelone sulcata от Того (екземпляри, събрани от природата и доотгледани в контролирани условия); Pelochelys cantorii, Hippocampus barbouri, H. comes, H. histrix и H. spinosissimus от Индонезия; Strombus gigas от Гренада; Agaricia agaricites от Хаити; Platygyra sinensis от Тонга; Dendrobium bellatulum, D. wardianum и Phalaenopsis parishii от Виетнам.
(5)
Групата за научен преглед също заключи, че въз основа на последната налична информация временното прекратяване на въвеждането в Общността на следните видове няма да се изисква повече: Kinixys erosa от Того; Phelsuma minuthi и Furcifer pardalis (екземпляри, събрани от природата и доотгледани в контролирани условия) от Мадагаскар; Chamaeleo gracilis (екземпляри, събрани от природата и доотгледани в контролирани условия, с дължина от муцуната до клоаката, по-малка от 8 см), Chamaeleo senegalensis (екземпляри, събрани от природата и доотгледани в контролирани условия, с дължина от муцуната до клоаката, по-малка от 6 см) и Varanus exanthematicus (екземпляри, събрани от природата и доотгледани в контролирани условия, с дължина, по-малка от 35 см) от Того; Strombus gigas от Антигуа и Барбуда, Барбадос, Доминика, Тринидад и Тобаго; Galanthus nivalis от България; Pericopsis elata от Централноафриканската република и Република Конго; Ophrys insectifera, O. sphegodes, Orchis papilionacea и O. simia от Румъния.
(6)
Бе извършено допитване до всички страни на произход на видовете, подложени на нови ограничения на въвеждане в Общността по настоящия регламент.
(7)
Следователно списъкът на видовете, за които се преустановява временно въвеждането в Общността, следва да се поправи. С оглед на броя на предишни поправки Регламент (ЕО) № 349/2003 следва да се замени за по-голяма яснота.
(8)
Мерките, предвидени в настоящия регламент, са в съответствие със становището на Комитета за търговия с видове от дивата фауна и флора,
ПРИЕ НАСТОЯЩИЯ РЕГЛАМЕНТ:
Член 1
При спазване на разпоредбите на член 71 от Регламент (ЕО) № 865/2006, въвеждането в Общността на екземпляри от видовете от дивата фауна и флора, изброени в приложението към настоящия регламент, временно се преустановява.
Член 2
Регламент (ЕО) № 349/2003 се отменя.
Позовавания на отменения регламент се смятат за позовавания на настоящия регламент.
Член 3
Настоящият регламент влиза в сила на двадесетия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 август 2007 година.

Labels: 3
20